لچہ اسلم قادر
” جگر اے کپ انت مئے”
جگر اے کپ انت مئے
چماں ھون ءِ ارس شل انت
ترا آفرین گوں تئی زُلماں
منا منی گوں صبر ءَ سلام
ستکگاں جنگل کاہ ءُ کھچر اے
لوگاں جاگہ کنت ھوڑیں رستر اے
چنت کدوھانی چُونکی بُن گپت انت
چنت کپوتانی ستکگاں بانزل
چنت شانتلاں آ جتگ 
چنت گراباں بال کتگ
دیم پہ ٹُلیں کوہ ءِ سرا
کجا چہ درتگ اے 
پشک ءِ دامن مئے
کجا ما باریں ترک جتگ
کجا چہ سِستاں مئے
پادانی چپل
کجام لمب ءَ سُمب ات ما
پاد شپاد ءَ ایر کتگ گامے
لہڑیں کوہ ءِ دلبند ءَ
پاد آپُلہ بوتاں مئے
گوازینتاں ما کہریں سفر
دور نہ دات ھچ گورگند ءَ
بیا مسافر بیا
بیا تو وش اتک ئے
پہ اے پُلیں باندات ءَ
ارسانی گوں سوغات ءَ
برچکند کمے تو
چاپ جناں بیا
بیا نوں منزل نزیکیں
بیا مریداں نوں 
سوتکاں چاکرانی پاگ
بیا کہ حانُل بانوریں
جگر اے کپ انت مئے
چماں ھون ءِ ارس شل انت
ترا آفرین گوں تئی زُلماں
منا منی گوں صبر ءَ سلام